הוועדה לענייני ביקורת המדינה, כנסת 15, פרוטוקול מספר 204, 2002-07-17 08:30

אמנון רובינשטיין: אני פותח את הישיבה של הוועדה לענייני ביקורת המדינה ואני נותן את רשות הדיבור ליושב ראש ועדת הכנסת, חבר הכנסת יוסי כץ.

אמנון רובינשטיין: בבקשה.

): אדוני מבקר המדינה, יושב ראש הכנסת, יושב ראש הוועדה, חבר הכנסת רן כהן, אנחנו מבצעים היום למעשה טכס של החלפת ראשי ועדות.

): כמי ששירת כיושב ראש בחדר הזה אני יכול רק להעריך את החשיבות של תפקיד יושב ראש הוועדה לענייני ביקורת המדינה ושל הוועדה עצמה.

): ובמקרה הזה אתה גם עוזב בידיעה שאתה מוסר את השרביט בוועדה הזו לחבר כנסת – אולי אחד האנשים היחידים בכנסת - שמעורה היטב בתחום המדיני-ביטחוני, בעל ניסיון ויידע רחב מאוד – גם ניסיון צבאי וגם ניסיון פרלמנטרי – אבל גם אחד האנשים בעלי האיכויות החזקות ביותר בתחום החברתי.

): לא בכדי רן כהן מכהן כיושב ראש ועדת החקירה הפרלמנטרית בנושא הפערים החברתיים, והשילוב הזה, בדיוק פה בוועדה, הוא אולי אחד השילובים החשובים ביותר.

): הוועדה הזו עוסקת גם בענייני ביטחון המדינה ובנושאים חשאיים וגם בנושאים החברתיים.

): אני מביא בפניכם את המלצת ועדת הכנסת לבחור בחבר הכנסת רן כהן כיושב ראש הוועדה לענייני ביקורת המדינה ואני מעמיד את זה להצבעה.

): מי בעד ההמלצה של ועדת הכנסת?

): מי נגד?

): ההצעה לקבל את המלצת ועדת הכנסת למנות את חבר הכנסת רן כהן

): חבר הכנסת רן כהן, אני מברך אותך לרגל בחירתך.

): אני מוסר לך את ניהול הישיבה.

): תודה.

רן כהן: כבוד מבקר המדינה, אדוני יושב ראש הכנסת, חבריי לוועדה, נחמה רונן, אופיר פינס, נציגי משרד מבקר המדינה, צוות עובדי הוועדה, ואחרון אחרון חביב, ידידי וחברי אמנון רובינשטיין, אחד האנשים שאני הכי מעריך.

רן כהן: אני לא מעריץ אנשים בודדים, אבל אם יש מישהו שקרוב להערכה המקסימלית שיכולה להיות בחיים הציבוריים, הרי זה אמנון רובינשטיין.

רן כהן: היום אנחנו נפרדים ממנו רק מהוועדה, והפרידה הזאת היא על מנת שאמנון רובינשטיין יישאר בחיים הציבוריים, והוא עדיין נשאר בכנסת.

רן כהן: אני רוצה לומר בקצרה שניים-שלושה דברים.

רן כהן: אתם יכולים לתאר לעצמכם שאני לא חדש בוועדה הזו.

רן כהן: הייתי בוועדה הזו עם דוד ליבאי ארבע שנים, הייתי יושב ראש שלה לפני שחבר הכנסת יוסי כץ החליף אותי, כפי שהוא הזכיר.

רן כהן: ואף על פי כן אני מוכרח לומר לכם שאני מאוד מאוד נרגש וחש את עומס התפקיד הזה, בשל שני דברים - ובינתיים כבר מילאתי תפקידים נוספים בחיי.

רן כהן: הדבר הראשון, אני מודה על האמת שביקורת המדינה, בעיניי, היא המקום שבו נאבקים על טהרתה ועל ניקיונה של המדינה ועל היותה זאת שמקיימת את כל מערכות המדינה ביושר, ביושרה, בהגינות ובמסירות, למען אזרחי המדינה ולמען החברה בישראל.

רן כהן: ואני מודה על האמת, זה נראה לי אתגר אדיר וחשוב, שאני מתכוון להתמסר לו בתפקיד הזה, יחד עם חבריי בוועדה.

רן כהן: הדבר השני שגם הוא מרגש אותי הוא העובדה שאני מחליף את אמנון רובינשטיין.

רן כהן: נדמה לי שאמנון הוא אחד הדגלים הפרלמנטריים, אולי אחד האורות הפרלמנטריים המשמעותיים ביותר בחיי הפרלמנט הישראלי, בחיי המשפט הישראלי ובחיי הציבוריות הישראלית, והעובדה שאני מחליף אותו בתפקיד זה גורמת לי לעשות זאת בהתרגשות עצומה ובהרגשה של נטל אחריות, כי לעמוד בנורמות של אמנון רובינשטיין – זה צריך להיות מאוד מאוד קשה.

רן כהן: אני מבטיח לכם דבר אחד: אני אשתדל בכל מאודי לעמוד בזה ככל שאני יכול.

רן כהן: אני מודה על האמת שקראתי רק חלק מהדו"ח של המבקר שיעמוד לדיון בזמן הקרוב, ואתמול חבר הכנסת אמנון רובינשטיין, כיושב ראש הוועדה, הגיש את המסקנות ואת ההצעות הללו למליאת הכנסת, והכנסת אימצה אותן, ועכשיו אנחנו צריכים לעקוב אחריהן ואחר ביצוען, וזה רק חלק מהתמונה.

רן כהן: יש גם דו"חות בנושאי ביטחון, דו"חות כבדים ביותר, משמעותיים ביותר.

רן כהן: אנחנו נישא במטלה הזאת ובאחריות הזאת ככל שנוכל.

רן כהן: אני מבטיח לכם לעשות את המאמץ המירבי כדי לעמוד במה שהחברה והמדינה מצפות מאתנו.

רן כהן: בדחילו ורחימו אני אומר למבקר המדינה ולאנשי צוותו:

רן כהן: אני יודע איזה תפקיד אדיר ורב חשיבות נופל על הכתפיים שלכם, איזו אחריות מוטלת עליכם, ואני יודע איזו עבודה אתם עושים בתוך המערכת הזאת כדי להוציא מתחת ידכם את הדבר האמיתי ביותר, הישר ביותר, הבדוק ביותר, שבא בעצם לטפל בתחלואים, וזה הקונטרסט הקשה ביותר להפקה.

רן כהן: אני מבטיח – מצדי ומצד חבריי לוועדה שנמצאים כאן – שאנחנו נעשה את הכל ביחד ונצפה לעזרה המקסימאלית מכם כדי שנוכל, יחד עם מבקר המדינה, עם משרד מבקר המדינה ועם הוועדה לענייני ביקורת המדינה, לעשות את המיטב כדי להביא לתוצאה המקסימאלית במקום שבו עין השמש שוזפת את כל הדברים.

רן כהן: שם אפשר לנקות ולנכש את כל העשבים הרעים – לא הרעילים – ואנחנו נשתף פעולה בעניין הזה.

רן כהן: ברשותכם, אומר לחבריי לוועדה שאני אעשה את הכל כדי שהוועדה תעבוד במלוא הרכבה באופן התמציתי ביותר, ואולי גם באופן הקשה ביותר.

רן כהן: אני מאוד מודה לאמנון, אני מודה ליוסי כץ על דבריו ואני מודה לכם על האמון.

רן כהן: שוב, תודה רבה.

ירדנה מלר הורביץ: בשעת בוקר מוקדמת זו אנחנו נרים כוסית מיץ לחיים.

נחמה רונן: בהצלחה, רן.

אמנון רובינשטיין: אני רוצה לומר שמוסד מבקר המדינה וביקורת המדינה וכל מה שכרוך בו – ועדת השרים, המחלקה במשרד ראש הממשלה והוועדה – הוא מוסד ייחודי לישראל.

אמנון רובינשטיין: אנשים לא יודעים את זה.

אמנון רובינשטיין: אם תשאל אנגלי או מישהו מאירופה "מי זה מבקר המדינה?", אולי הוא שמע משהו, אבל הוא לא יודע לא את שמו.

אמנון רובינשטיין: יש לנו כמה מוסדות מיוחדים בישראל: הוועדה לבחירת שופטים, היועץ המשפטי לממשלה וגם התפקיד של בית המשפט העליון וגם ביקורת המדינה.

אמנון רובינשטיין: יש על זה חילוקי דעות, אבל אני חושב שזו תרומה ייחודית למשטר הפרלמנטרי בישראל.

אמנון רובינשטיין: ואני אומר לכם מתוך היכרות עמוקה של חברי פרלמנט ושרים במדינות אירופה, יש קנאה גדולה מאוד בפתיחות הישראלית הזאת, בשקיפות הישראלית הזאת.

אמנון רובינשטיין: הם לא מכירים דבר דומה לזה: חשיפת הכל בפני גוף שהוא לא חלק מהאקסקוטיבה.

אמנון רובינשטיין: זאת נקודה ראשונה.

אמנון רובינשטיין: נקודה שניה היא שבמהלך השנים החברה הישראלית נעשתה חברה יותר מסודרת, לא פחות מסודרת; פחות מושחתת, לא יותר מושחתת.

אמנון רובינשטיין: זה דימוי לא נכון שיש לנו של עצמנו.

אמנון רובינשטיין: מי שקורא את הדו"חות הראשונים מבין שהיום אין לנו דברים כאלה.

אמנון רובינשטיין: מה יש לנו היום?

אמנון רובינשטיין: עדיין יש אינטרסים מסחריים וקלקול מידות ושחיתות, זה לא נכון שאין, אבל הבעיה העיקרית היא בשניים: ראשית, חוסר תקציבים לבצע את חוקי הכנסת.

אמנון רובינשטיין: למשל, אם אני קורא את דו"ח מבקר המדינה על העניין של אזרחים עם מוגבלויות, הרי הבעיה העיקרית היא בעיה תקציבית; והדבר השני מרגיז יותר.

אמנון רובינשטיין: בעיה תקציבית יש בכל ממשלה בכל מקום בעולם.

אמנון רובינשטיין: הדבר השני הוא הדבר הייחודי לישראל: חוסר האפשרות לגשר בין שרים ומשרדים.

אמנון רובינשטיין: ומבחינה זו זה יהיה תפקידך כאן.

אמנון רובינשטיין: אני ראיתי את עצמי כמגשר לאומי.

אמנון רובינשטיין: היה, למשל, עניין של מצפים בגליל.

אופיר פינס-פז: עניין קפקאי.

אמנון רובינשטיין: פה צריך היה לגשר בין מינהל מקרקעי ישראל לבין היועץ המשפטי לממשלה ועוד מישהו.

רן כהן: אני חושב שזה צריך להיות גשר של חמישה קילומטרים.

אמנון רובינשטיין: שער הזהב הוא כלום בהשוואה לגשר הזה.

אמנון רובינשטיין: או דבר שקרוב אלייך, חברת הכנסת רונן.

אמנון רובינשטיין: מבקר המדינה הפנה את תשומת הלב שהובלת הדלק בנמל אילת גם מסוכנת וגם שולית מבחינה כלכלית.

אמנון רובינשטיין: ניסינו להביא ביחד את כל הגורמים: מינהל הדלק, משרד התשתיות, המשרד לאיכות הסביבה – לשווא.

אמנון רובינשטיין: זה התפקיד העיקרי, אתה צריך להיות הגשר בין הגופים העצמאיים האלה שלא משתפים פעולה.

מיכאל קליינר: בענייני גשרים תמיד תוכל לקבל ייעוץ ממוטי משעני.

אמנון רובינשטיין: חבר הכנסת משעני הוא חבר נאמן מאוד בוועדה, חבר מסור מאוד בוועדה.

מיכאל קליינר: ובגשר.

רן כהן: יושב ראש הכנסת, אברהם בורג, בבקשה.

אברהם בורג: אדוני המבקר, רבותיי יושבי ראש הוועדה, חברי וחברות הכנסת, כל האורחים, אני מהסס אם להגיד מלים טובות על אמנון רובינשטיין, שמא יתפרש הדבר בצורה לא נכונה.

אברהם בורג: לכן, אני אסתפק בכל המלים הטובות שנאמרו ואוסיף רק אחת.

אברהם בורג: אנחנו נמצאים היום בישראל במצב של משבר מנהיגות מדהים.

אברהם בורג: יש חוסר אמון גדול מאוד בין הציבור לבין הפוליטיקאים, ויש איזו שהיא כמיהה עמוקה לחדש את השורות הפוליטיות על ידי אנשים שיבואו מערוגות הכלכלה, מערוגות האקדמיה, ואני מאוד מברך על זה.

אברהם בורג: אני מקווה שהמפלגות באמת תיפתחנה להתחדשות הייצוגית הזו.

אברהם בורג: אבל יש תנאי אחד: מי שרוצה לבוא להעשיר את הפוליטיקה הישראלית צריך להביא בחשבון שזו היא עבודה ארוכת שנים.

אברהם בורג: אין פוליטיקה של מהר, שלל חש בז, והעובדה שפרופסור אמנון רובינשטיין בא מהאקדמיה - ולא כאחרון האקדמאים של האקדמיה הישראלית, אלא מהשורה המשפטית האקדמית הראשונה - אל הפוליטיקה הישראלית ולא ויתר במשך רבע מאה - - -

אמנון רובינשטיין: זה לא ייאמן.

אמנון רובינשטיין: אם מישהו היה אומר לי שאני אהיה עשרים-וחמש שנה בכנסת, הייתי מאשפז אותו.

אברהם בורג: אבל אני חושב שזה המודל שאנחנו צריכים להסתכל עליו.

אברהם בורג: כל הבא ברוך הבא, אנחנו צריכים את ההעשרה החיצונית הזאת, אבל עם ההתחייבות להישאר במערכת.

אברהם בורג: אין שלל פוליטי מהיר.

אברהם בורג: אתה אוסף אותו לאט לאט, אתה בונה אותו לאט לאט ובסוף, כשאתה יוצא מן המערכת, אתה יוצא עם ההערכה הציבורית והפרלמנטרית האדירה שכולנו מעריכים את אמנון.

אברהם בורג: רן דיבר עליו כחבר.

אברהם בורג: אני יכול ללא ספק לדבר עליו כמורה הדרך הפרלמנטרי בכל התחומים של חקיקה, קונסטיטוציה והתנהלות פרלמנטרית.

אברהם בורג: ועל כל השנים האלה ועל ההעשרה תודה, אמנון.

אברהם בורג: מלה אחת לרן.

רן כהן: קודם כול כבר נתת לי רמז שאני צריך להמשיך לכהן בכנסת עוד שבע שנים.

רן כהן: החודש הזה ימלאו שמונה-עשרה שנה לכהונתי בכנסת.

אברהם בורג: באופן מסורתי, להוציא כמה חריגות, הוועדה לענייני ביקורת המדינה הייתה ועדה ששייכת לאופוזיציה, מתוקף תפיסת העולם שבקרה וביקורת ותפקיד האופוזיציה משתלבים נכון, על מנת לא להיות עלה התאנה שמכסה על עוולות או על ערוות השלטון.

אברהם בורג: זאת התפיסה - ייחודית או לא ייחודית, היא נכונה במסגרת הבלמים והאיזונים שלנו.

אברהם בורג: לי יש תיזה פוליטית שאומרת את הדבר הבא: אם לסיעת מרצ יהיו 120 חברי כנסת, הם יביאו את זה למרכז מרצ, הם יצביעו ויעדיפו להישאר באופוזיציה.

אמנון רובינשטיין: אתה לא יודע כמה אתה צודק.

אברהם בורג: אני יודע.

אברהם בורג: אני גם יודע שאם למפלגת העבודה יהיה חבר כנסת אחד הם יביאו את זה למרכז והוא יגיד שהוא רוצה להיות ראש ממשלה.

אברהם בורג: אני יודע איך זה עובד.

אברהם בורג: אני חושב שהעובדה שבמשך השנים נוצרה איזו שהיא זיקה - לא מוחלטת, אבל זיקה קרובה מאוד - בין חברי כנסת מסיעת מרצ לבין העבודה בוועדה לענייני ביקורת המדינה יש בה איכות ציבורית מאוד מאוד גבוהה לתפקוד הוועדה, כי דבר שאסור שיקרה בוועדה לענייני ביקורת המדינה - ולצערי, הוא קרה כמה פעמים – הוא שהוועדה תשמש יותר ככלי ניגוח פוליטי בין סוכנויות ממשלתיות או בין קואליציה לאופוזיציה, ופחות תיעשה העבודה של הביקורת האמיתית לטובת תיקון המדינה ותיקון מידותיה.

אברהם בורג: וכיוון שאני מכיר את רן היטב ואני יודע לאילו נעליים נכונות הוא נכנס, אני מאחל לנו ככנסת ולנו כציבוריות ישראלית שהעבודה הזאת תהיה עבודה שתשביח בסופו של דבר את הציבוריות הישראלית, את הזירה הפומבית הישראלית, בדרך כזו שכל ישראלי יגיד: גם כשיש קלקול, יש מי שאחראי על התיקון.

אברהם בורג: תודה רבה, ובהצלחה.

רן כהן: תודה רבה ליושב ראש הכנסת.

רן כהן: חבר הכנסת אופיר פינס, בבקשה.

אופיר פינס-פז: באתי לכאן לא רק משום שאני חבר הוועדה, ואני משתדל להיות פעיל בה ככל שאני יכול, וזה לא פשוט, כי אני עד היום גם יושב ראש ועדה – תפקיד שגזל ממני את עיקר זמני - אבל הוועדה לענייני ביקורת המדינה היא ועדה מאוד מאוד חשובה, משום שהיא צריכה לקחת את דו"ח מבקר המדינה ולטפל בו, לטפל בליקויים, לטפל בבעיות ולטפל בגילוים, לדחוף לכך שהדברים יופנמו וייושמו ויתוקנו.

אופיר פינס-פז: זו מלאכה קשה מאוד.

אופיר פינס-פז: ורן, אתה חוזר לכאן כבר בסיבוב שני .

אופיר פינס-פז: הסיבוב הראשון היה מאוד מוצלח – מוצלח במובן הזה שהוא היה משמעותי.

אופיר פינס-פז: הסיבוב השני יהיה בוודאי לא פחות מוצלח.

אופיר פינס-פז: אמנון החליט לסיים את הפעילות הפוליטית בכנסת, את הפעילות הפרלמנטרית.

אופיר פינס-פז: אני עושה את ההבחנה הזאת כי אתה עשית אותה, ובצדק.

אופיר פינס-פז: אפשר להיות איש ציבור לא בכנסת, ויש כאלה שאומרים אפילו שזה רצוי.

אופיר פינס-פז: למשל, אלי גולדשמידט אומר שזה רצוי להיות איש ציבור לא בכנסת.

אופיר פינס-פז: אני רוצה לומר לך שאתה אחד מחברי הכנסת הכי מוערכים בבניין.

אופיר פינס-פז: אני לא מגלה לך את אמריקה, ואם אפשר לומר כך, סוד הקסם שלך, לפי דעתי, בא מכמה דברים.

אופיר פינס-פז: ראשית, אינטגריטי מאוד גבוה; שנית, יחס הוגן לעמיתיך, כולל אלה שאתה לא מסכים אתם; ושלישית, מקצועיות פרלמנטרית ברמה מאוד מאוד גבוהה, כולל יצירתיות ומקוריות וכולל מקצועיות שאתה מביא אתך מהאקדמיה.

אופיר פינס-פז: אתמול קיימנו דיון על בית המשפט הבין לאומי בהאג במסגרת המכון לדמוקרטיה.

אופיר פינס-פז: לא יכולת להשתתף, אבל חסרונך הורגש, כי דובר בך.

אופיר פינס-פז: זאת אומרת, גם כשלא היית בדיון, דובר בך, דובר בתפיסתך הקונסטיטוציות.

אופיר פינס-פז: אתה משאיר כאן הרבה מאוד נכסים פרלמנטריים: קודם כול חוקי היסוד, שהם דבר אדיר ערך, ועוד נכסים גדולים ועצומים, גם בפרלמנט, גם בממשלה, ואני חושב שאתה יכול להסתכל אחורה בסיפוק – אמרת שאתה לא רוצה להביט בנוסטלגיה - למרות זה שאני משוכנע שהיו גם דברים שהיית רוצה שייראו אחרת ודברים שהיית רוצה שיצליחו יותר.

אופיר פינס-פז: אני יודע שאתה ממפלגת מרצ ואני ממפלגת העבודה, אבל נדמה לי שכמעט אין דברים שאנחנו נמצאים עליהם במחלוקת אידיאולוגית מאיזו שהיא בחינה.

אופיר פינס-פז: ואני רוצה לאחל לנו קודם כול שבדור שלנו, שהוא באמת דור אחר מהדור שלך, יהיו אמנון רובינשטיינים.

אופיר פינס-פז: ואני רוצה לאחל לך שתראה ברכה בתפקידך האקדמי החדש – אתה חוזר לאקדמיה אחרי הרבה מאוד שנים – אבל תמשיך להשפיע על אורחות חיינו במדינה הזו.

אופיר פינס-פז: זה חשוב.

רן כהן: תודה רבה לחבר הכנסת פינס.

רן כהן: חבר הכנסת מוטי משעני, בבקשה.

רן כהן: אני רוצה לומר בנימה אישית מה שאמרתי אתמול.

רן כהן: להצטרף לכנסת במהלך קדנציה, זה דבר לא קל.

רן כהן: אתה קודם כול צריך לחפש לך חדר.

רן כהן: לפעמים אתה יושב חודש במזנון.

רן כהן: אחר כך אתה צריך להיאבק ולהילחם כדי להגיע לוועדה, אבל גם כשאתה מגיע לוועדה, זה לא נראה תמיד ורוד.

רן כהן: אני רוצה לומר שהישיבה הראשונה שאני השתתפתי בה כחבר ועדה הייתה ישיבה של הוועדה לענייני ביקורת המדינה, והקליטה שלי על ידי חבר הכנסת אמנון רובינשטיין הייתה פשוט נוחה, נעימה וחמימה – דבר לא מקובל אצל פוליטיקאים.

רן כהן: אני חושב שבראשותו של חבר הכנסת רובינשטיין עשינו עבודה טובה בוועדה לענייני ביקורת המדינה.

רן כהן: אין ספק שלאווירה הזאת תרם רבות גם מבקר המדינה.

רן כהן: על משקל "קצין וג'נטלמן", אני הייתי אומר על אמנון רובינשטיין: פוליטיקאי וג'נטלמן.

רן כהן: עלה והצלח.

רן כהן: וגם לך, רן, בהצלחה.

רן כהן: תודה רבה.

רן כהן: חברת הכנסת נחמה רונן, בבקשה.

נחמה רונן: אעשה זאת בקצה כי בשעה תשע אנחנו מתחילים את המערך במליאה.

נחמה רונן: אני, כמו חבר הכנסת משעני, נכנסתי לכנסת רק לפני כשנה ואני חברה בוועדה זו על אף שאני חברה בעוד ארבע ועדות.

נחמה רונן: זה היתרון והחיסרון של מפלגת המרכז, מפלגה קטנה שיש לה שני שרים ויושב ראש ועדה, ולכן שני חברי כנסת צריכים לחלק ביניהם את החברות כמעט בכל ועדות הכנסת.

נחמה רונן: אני חושבת שאין מלה טובה אחת שאפשר להגיד על אמנון ושלא נאמרה, והמורשת שלך בוודאי תלווה את חברי הכנסת לאורך שנים רבות.

נחמה רונן: ולרן, בהצלחה.

נחמה רונן: זו באמת אחת הוועדות החשובות שיש, והיכולת לחפור ולנסות לנקות את מה שטעון ניקוי היא אחת המשימות הכי חשובות של הבית הזה.

נחמה רונן: וכל היכולת והעזרה ממני ודאי שתקבל.

נחמה רונן: תודה רבה.

רן כהן: חבר הכנסת קליינר, בבקשה.

מיכאל קליינר: גם אני כאן כי אני חבר הוועדה, וכמו חבר הכנסת אופיר פינס, בהיותי גם חבר ועדת החוץ והביטחון וועדת הכספים, לא תמיד קל לי להגיע לוועדה לענייני ביקורת המדינה, אבל אני כאן בעיקר בגלל אמנון רובינשטיין, ומבחינתי זה בהחלט מעגל של הרבה מאוד שנים.

מיכאל קליינר: אני זוכר שקראתי מאמר יוצא מן הכלל ב"הארץ" – אני חושב שזה היה לפני שלושים שנה - לא על פוליטיקה, אלא על נוסטלגיה, ואת המאמר הזה על נוסטלגיה כתב לפני שלושים שנה אמנון רובינשטיין והשווה בין הצפייה בסרטים הישנים ב"גן רינה" ובבית העם בתל אביב לבין הצפייה החוזרת בהם עכשיו, כשאנחנו כבר זקנים, ולפעמים זה לא אותו דבר, לפעמים זה נראה אחרת.

מיכאל קליינר: מבחינתי אמנון רובינשטיין תמיד היה מורה, דיקן הפקולטה למשפטים, ואני גם זוכר תמיד את אחת הטעויות הפוליטיות הבודדות שהוא עשה, אחת ההתבטאויות הלא זהירות שלו.

מיכאל קליינר: כשאני רצתי לראשות אגודת הסטודנטים ב-1970, בגיבוי כל הפקולטה למשפטים, הייתה התבטאות של אמנון רובינשטיין , לפחות כך צוטטה בעיתוני הסטודנטים: "אם הייתי סטודנט, הייתי מצביע בשבילו".

מיכאל קליינר: אני חושב שזו אחת ההתבטאויות הבודדות שהוא התחרט עליהן.

מיכאל קליינר: אני עוד זוכר שפנו לאמנון רובינשטיין שיהיה מועמד הליכוד לראשות עיריית תל-אביב.

אמנון רובינשטיין: נכון, ב-1973.

מיכאל קליינר: ב-1973.

מיכאל קליינר: ואני זוכר, כמובן, את "בומרנג".

מיכאל קליינר: אני חושב שהיכן שפרופ' אמנון רובינשטיין הציץ ונפגע זה היה "בומרנג".

מיכאל קליינר: לצעירים כאן שלא זוכרים, "בומרנג" זו הייתה תכנית הטלוויזיה הראשונה שעוררה ויכוח במדינת ישראל, ואני חושב ששם הוא הציץ ונפגע, וה"בומרנג" הזה חזר אליו, ואני חושב שאז הוא גלגל גם את הכניסה שלו לחיים הפוליטיים, שהייתה בהחלט אחת הקריירות הפוליטיות שיכולות לאחד ימין ושמאל, לא תמיד בהשקפה ולא תמיד בדעות המובעות, אלא בהערכה על התרומה העצומה שלו בחיים הפוליטיים, ואני מוצא את עצמי באופן נדיר מסכים עם אופיר פינס.

מיכאל קליינר: אני מאחל לעצמנו שגם בדור הזה יהיו לנו אישי ציבור כאלה.

רן כהן: תודה רבה.

רן כהן: כבוד מבקר המדינה, בבקשה.

אליעזר זנדברג: לא הכרתי מקרוב את חבר הכנסת רובינשטיין עד שהוא התמנה ליושב ראש הוועדה.

רן כהן: אגב, זה לזכותו.

אליעזר זנדברג: בין היתר.

אליעזר זנדברג: הכרתי אותו, כמובן, כאיש האקדמיה, כפרופ' רובינשטיין, מפרסומיו ומספריו שהם ספרי יסוד במשפט הקונסטיטוציוני שלנו.

אליעזר זנדברג: אלה ספרי חובה לכל מי שמבקש להתוודע למשטר הדמוקרטי שלנו.

אליעזר זנדברג: מובן שגם הכרתי את פעולתו הברוכה של פרופ' רובינשטיין כחבר הכנסת, את יוזמות החקיקה שלו, שחלקן נוגעות ממש לדמותה של החברה ושל המדינה.

אליעזר זנדברג: בעקבות אלה גם נחקקו חוקים שממש מפארים את ספר החוקים שלנו.

אליעזר זנדברג: אבל ההיכרות הישירה, הבלתי אמצעית, הייתה מאז שהוא התמנה ליושב ראש הוועדה.

אליעזר זנדברג: זאת הייתה הזדמנות עבורי לעמוד מקרוב על סגולותיו הייחודיות.

אליעזר זנדברג: פגשתי איש אקדמיה שרגליו נטועות היטב היטב בקרקע המציאות, איש שמכיר את המערכת הפוליטית לפניי ולפנים.

אליעזר זנדברג: בקיצור, פגשתי את פרופ' רובינשטיין ואת חבר הכנסת רובינשטיין באותן ישיבות.

אליעזר זנדברג: באחד מספריו – בספר על המשפט הקונסטיטוציוני של מדינת ישראל – הוא כותב כי הרשות הציבורית החייבת לנקוט עמדה להפעלת החוק חייבת גם היא עצמה לשמור על הוראותיו – לא רק נאה דורש, אלא גם נאה מקיים – והאמירה הזאת הדהדה כמעט בכל הישיבות של הוועדה.

אליעזר זנדברג: עבודת הביקורת אינה עבודה קלה, וגם עבודת הוועדה היא עבודה קשה.

אליעזר זנדברג: צריך להתמודד עם הצורך, החיוניות, לתקן ליקויים שנמצאו, ויש להחדיר להכרתם של הגופים שבהם נמצאו הליקויים את החובה לתקן את הדברים.

אליעזר זנדברג: כולם אומרים שהביקורת חשובה, אבל כאשר היא נעשית אצל אחרים.

אליעזר זנדברג: חבר הכנסת רובינשטיין ניווט את דיוני הוועדה בנועם, באורך רוח, אבל גם בנחישות וביעילות.

אליעזר זנדברג: הוא הקרין מחכמתו, מתבונתו ומניסיונו הרב והעשיר על דיוני הוועדה.

אליעזר זנדברג: התרומה של חבר הכנסת רובינשטיין הייתה גדולה.

אליעזר זנדברג: מעט מהתרומה הזאת – ואני מדגיש, רק מעט מהתרומה הזאת – ניתן למצוא בחוברת ההחלטות של הוועדה שהוגשה אתמול לכנסת.

אליעזר זנדברג: אסיים בכך שאני מודה לך, אמנון, על תרומתך לביקורת המדינה.

אליעזר זנדברג: אני מאחל לך המשך עבודה פורייה באקדמיה ובתחום הציבורי, וכל זאת כמובן בבריאות טובה.

אליעזר זנדברג: ולחבר הכנסת רן כהן אני מאחל הצלחה רבה, ואני משוכנע שהניסיון הפרלמנטרי שלך והניסיון שלך בוועדה כיושב ראש הוועדה בעבר יתרמו לעבודתה של הוועדה.

אליעזר זנדברג: תודה רבה.

רן כהן: תודה רבה למבקר המדינה.

אמנון רובינשטיין: תודה למבקר המדינה ולאנשי הצוות המסורים, שרק חלקם נמצאים כאן, שליוו את הוועדה ביסודיות בלתי רגילה.

אמנון רובינשטיין: ותודה לעוזי ולאנשי משרדו.

אמנון רובינשטיין: תודה לתומר, היועץ המשפטי של הוועדה, שהכין חומר שיעבור אליך, רן – חומר מעולה.

אמנון רובינשטיין: בין השאר, תומר הכין הצעות חוק על פי המלצות מבקר המדינה, וחלק מהן הוגשו וחלק מהן יוגשו בעתיד.

אמנון רובינשטיין: תודה לירדנה, ללאה, לסנונית ולריקי שעברה לוועדה אחרת.

אמנון רובינשטיין: תודה לכולם.

ירדנה מלר-הורביץ: תודה לך.

רן כהן: ואנחנו כולנו מודים לאמנון רובינשטיין.

רן כהן: רבותיי, ביום שני מתחילים לעבוד.

רן כהן: תודה רבה.

רן כהן: הישיבה נעולה.